## Pravilnik o načinu osnivanja, zadaćama, djelokrugu i načinu rada školskih športskih saveza

### NN 136/2006 (18.12.2006.), Pravilnik o načinu osnivanja, zadaćama, djelokrugu i načinu rada školskih športskih saveza

# MINISTARSTVO ZNANOSTI, OBRAZOVANJA I ŠPORTA

**3081**

Na temelju članka 55. stavka 5. Zakona o športu (»Narodne novine«, broj 71/06.)
ministar znanosti, obrazovanja i športa donosi

## PRAVILNIK

### O NAČINU OSNIVANJA, ZADAĆAMA, DJELOKRUGU I NAČINU RADA ŠKOLSKIH ŠPORTSKIH SAVEZA

Članak 1.

Ovim Pravilnikom uređuje se način osnivanja, zadaće, djelokrug i način rada
Hrvatskog školskog športskog saveza (u daljnjem tekstu: HŠŠS) te županijskih,
gradskih i općinskih školskih športskih saveza.

I. HRVATSKI ŠKOLSKI ŠPORTSKI SAVEZ

NAČIN OSNIVANJA

Članak 2.

HŠŠS je nacionalni školski športski savez u koji se udružuju županijski školski
športski savezi i Školski športski savez Grada Zagreba, a radi usklađivanja
aktivnosti svojih članica i organiziranja natjecanja školskih športskih
društava.

Članak 3.

(1) HŠŠS se osniva na Osnivačkoj skupštini, a čine ju po jedan predstavnik
županijskog školskog športskog saveza te jedan predstav­nik Školskog športskog
saveza Grada Zagreba.
(2) Športski savez iz stavka 1. ovog članka, a na čijem području djeluje sto
(100) ili više škola, ostvaruje pravo na dodatnog predstav­nika u Osnivačkoj
skupštini HŠŠS-a.

Članak 4.

(1) Na Osnivačkoj skupštini, većinom glasova nazočnih predstavnika, donosi se
Poslovnik o radu Osnivačke skupštine kojim se uređuju prava i obveze članica
Osnivačke skupštine, način zasjedanja, izbor kandidata za radna tijela, tijela
upravljanja i dužnosti, tijek zasjedanja, kao i druga pitanja rada Osnivačke
skupštine.
(2) Na Osnivačkoj skupštini donosi se Statut HŠŠS-a, većinom glasova nazočnih
predstavnika.

ZADAĆE I DJELOKRUG RADA

Članak 5.

(1) Zadaće HŠŠS-a su:
– utvrđivanje načela i osnovnih uvjeta sustava školskih športskih natjecanja u
Republici Hrvatskoj u suradnji s ministarstvom nadležnim za šport,
– davanje suglasnosti na Statute svojih članica koji moraju biti sukladni
Statutu HŠŠS-a,
– provođenje i skrb o primjeni športskih pravila Međunarodne federacije školskog
športa (u daljnjem tekstu: ISF), te donošenje akata u svezi s njihovom
primjenom,
– predstavljanje hrvatskog školskog športa pred ISF-om i odgovarajućim
međunarodnim športskim organizacijama i udruženjima,
– skrb o promicanju školskih športskih dostignuća djece i njihovom sudjelovanju
na svjetskim i europskim prvenstvima te drugim velikim međunarodnim školskim
športskim priredbama,
– promicanje povezivanja Republike Hrvatske putem školskog športa s drugim
državama radi većeg zbližavanja s drugim narodima, zbližavanja djece športaša i
drugih sudionika na športskim priredbama.
(2) HŠŠS ima isključive ovlasti predstavljanja hrvatskog školskog športa na
svjetskim, europskim i regionalnim natjecanjima iz školskog športa koja se
održavaju pod pokroviteljstvom ISF-a.

NAČIN RADA

Članak 6.

HŠŠS radi kroz tijela upravljanja, a tijela upravljanja su:
1. Skupština
2. Izvršni Odbor
3. Nadzorni odbor
4. Predsjednik.

Članak 7.

(1) Skupština je najviše upravljačko tijelo HŠŠS-a koje upravlja poslovima HŠŠS-a.
(2) Skupštinu čine po jedan predstavnik udruženih članica, izabranih na način
utvrđen aktima članica.
(3) Županijski školski športski savez na čijem području djeluje sto (100) ili
više škola, ostvaruje pravo na dva predstavnika u Skupštini.
(4) Skupština HŠŠS-a donosi Statut većinom glasova nazočnih predstavnika.

Članak 8.

(1) U Izvršnom i Nadzornom odboru HŠŠS-a jedan član obvez­no je predstavnik
ministarstva nadležnog za šport.
(2) Način rada i sastav tijela HŠŠS-a pobliže će se urediti Statutom HŠŠS-a.
(3) Statut i svi opći akti HŠŠS-a moraju biti sukladni zakonima, podzakonskim
propisima i odredbama ovog Pravilnika.

II. ŽUPANIJSKI ŠKOLSKI ŠPORTSKI SAVEZI I ŠKOLSKI ŠPORTSKI SAVEZ GRADA ZAGREBA

Članak 9.

(1) Županijski školski športski savez i Školski športski savez Grada Zagreba (u
daljnjem tekstu: ŽŠŠS) je školski športski savez u koji se udružuju školska
športska društva u županijama i Gradu Zagrebu, te općinski i gradski školski
športski savezi, a radi usklađivanja aktivnosti svojih članica i provođenja
športskih natjecanja školskih športskih društava.
(2) U jedinicama područne (regionalne) samouprave i Gradu Zagrebu može se
osnovati samo jedan županijski školski športski savez.

Članak 10.

(1) ŽŠŠS-i se osnivaju na pojedinim Osnivačkim skupštinama.
(2) Na Osnivačkoj skupštini, većinom glasova nazočnih predstavnika, donosi se
Poslovnik o radu Osnivačke skupštine kojim se uređuju prava i obveze članica
Osnivačke skupštine, način zasjedanja, izbor kandidata za radna tijela, tijela
upravljanja i dužnosti, tijek zasjedanja, kao i druga pitanja rada Osnivačke
skupštine.
(3) Na Osnivačkoj skupštini donosi se Statut HŠŠS-a, većinom glasova nazočnih
predstavnika.

Članak 11.

(1) Zadaće i djelokrug te način rada ŽŠŠS-a pobliže će se urediti Statutom ŽŠŠS-a.
(2) Skupština ŽŠŠS-a donosi Statut većinom glasova nazočnih predstavnika, uz
suglasnost HŠŠS-a.
(3) Statut i svi opći akti pojedinog ŽŠŠS-a, moraju biti sukladni zakonima,
podzakonskim propisima, odredbama ovog Pravilnika, Statutu i općim aktima HŠŠS-a.

III. OPĆINSKI I GRADSKI ŠKOLSKI ŠPORTSKI SAVEZI

Članak 12.

(1) U jedinicama lokalne samouprave mogu se osnivati općinski i gradski školski
športski savezi.
(2) U jedinicama lokalne samouprave može se osnovati samo jedan općinski odnosno
gradski školski športski savez.

Članak 13.

(1) Zadaće i djelokrug te način rada općinskih odnosno gradskih školskih
športskih saveza pobliže će se urediti Statutom općinskih odnosno gradskih
školskih športskih saveza.
(2) Skupština općinskih odnosno gradskih školskih športskih saveza donosi Statut
većinom glasova nazočnih predstavnika, uz suglasnost ŽŠŠS-a na čijem području se
osniva i djeluje općinski odnosno gradski školski športski savez koji donosi
Statut.
(3) Statut i svi opći akti općinskih odnosno gradskih školskih športskih saveza
moraju biti sukladni zakonima, podzakonskim propisima i odredbama ovog
Pravilnika, Statutu i općim aktima ŽŠŠS-a.

IV. PRIJELAZNA I ZAVRŠNA ODREDBA

Članak 14.

(1) Nakon osnivanja HŠŠS-a svi ŽŠŠS-i, osnovani prije stupanja na snagu ovoga
Pravilnika, dužni su uskladiti svoje akte s ovim Pravilnikom i Statutom HŠŠS-a u
roku od 60 dana.
(2) Općinski odnosno gradski školski športski savezi, osnovani prije stupanja na
snagu ovoga Pravilnika, dužni su uskladiti svoje akte s ovim Pravilnikom i
Statutom ŽŠŠS-a na čijem području je osnovan i djeluje, u roku od 60 dana od
dana usklađenja Statuta ŽŠŠS-a s Statutom HŠŠS-a.

Članak 15.

Ovaj Pravilnik stupa na snagu danom objave u »Narodnim novinama«.

Klasa: 620-01/06-03/00841
Urbroj: 533-11-06-1
Zagreb, 13. prosinca 2006.

Ministar
**prof. dr. sc. Dragan Primorac**, v. r.

Pravilnik, NN 136/2006-3081
Opći uvjeti korištenjaZaštita privatnosti[Pristup podatcima](/data_access_hr.aspx)[ELI](/about_eli_hr.aspx)

©2026. g. Narodne novine d.d.

, izrada [Novena d.o.o.](http://novena.hr/)